पीएम मोदी हर जगह इज्जत पाने के हकदार हैं, ये देखकर मुझे गर्व होता है
Congress Leader Sam Pitroda On PM Narendra Modi. इंडियन ओवरसीज कांग्रेस के अध्यक्ष सैम पित्रोदा ने कहा है कि प्रधानमंत्री मोदी हर जगह इज्जत पाने के हकदार हैं और यह देखकर मुझे गर्व होता है।
इंडियन ओवरसीज कांग्रेस के अध्यक्ष सैम पित्रोदा ने कहा है कि प्रधानमंत्री मोदी हर जगह इज्जत पाने के हकदार हैं और यह देखकर मुझे गर्व होता है। पित्रोदा ने यह बात पीएम मोदी के अमेरिका दौरे से पहले कही है। पित्रोदा इन दिनों राहुल गांधी के छह दिनी अमेरिकी दौरे पर उनके साथ हैं।
इस दौरे पर राहुल गांधी ने पीएम मोदी और भाजपा की आलोचना की, लेकिन रूस-यूक्रेन जंग के मामले में उन्होंने देश की विदेश नीति की तारीफ भी की। इसे लेकर पित्रोदा ने कहा कि राहुल गांधी जानते हैं कि भारत कब कहां क्या सही कर रहा है और हम सब इसमें भाजपा के साथ हैं।
मोदी को सम्मान मिल रहा है क्योंकि वे भारतीय पीएम हैं
न्यूज एजेंसी PTI को दिए इंटरव्यू में उन्होंने कहा कि किसी ने मुझे बताया कि भारतीय प्रधानमंत्री को आजकल बहुत सत्कार मिल रहा है। इसे लेकर मैं खुश हूं क्योंकि आखिर वे मेरे भी प्रधानमंत्री हैं। उन्हें ये सम्मान सत्कार इसलिए मिल रहा है कि क्योंकि वे भारतीय पीएम हैं। इसलिए नहीं कि वे भाजपा के पीएम हैं। ये दोनों दो अलग बातें हैं।
पित्रोदा ने कहा कि 150 करोड़ आबादी वाले भारत के प्रधानमंत्री हर जगह इज्जत पाने के हकदार हैं। इस बात पर मुझे गर्व हैं, इसमें बुरा मानने की कोई बात नहीं है। लेकिन वे इस बात का गलत मतलब निकालेंगे। वे बातों को घुमा देते हैं और उन्हें पर्सनल अटैक में बदल देते हैं। इसे तो लोकतंत्र नहीं कह सकते न। दूसरों के लिए थोड़ी इज्जत तो रखिए।
ये झूठ है कि राहुल की अमेरिका ट्रिप को मुस्लिमों ने स्पॉन्सर किया 
पित्रोदा ने आगे कहा कि आप सोशल मीडिया पर झूठी बातें फैलाने के लिए 50 लोगों को हमारे पीछे लगा देंगे। ये झूठ भी फैलाया गया कि राहुल की ट्रिप को मुस्लिमों ने स्पॉन्सर किया है। ये क्या है? और अगर स्पॉन्सर किया भी है, तो क्या वे भारत के नागरिक नहीं हैं? हालांकि इस ट्रिप से उनका कोई लेना-देना नहीं है। इस ट्रिप को इंडियन ओवरसीज कांग्रेस ने ही स्पॉन्सर किया है। हर इवेंट को मैंने खुद सुपरवाइज किया है। उन्होंने बताया कि इस ट्रिप में कुल 17 इवेंट हुए हैं।
ये खबरें भी पढ़ें...
राहुल बोले-आजादी के बाद मानहानि में सबसे बड़ी सजा मुझे:संसद में अडाणी पर बोलने के तुरंत बाद मेरी सांसदी चली गई
राहुल गांधी इन दिनों अमेरिका के 6 दिन के दौरे पर हैं। गुरुवार को उन्होंने वॉशिंगटन डीसी के नेशनल प्रेस क्लब में मीडिया के सवालों के जवाब दिए। इस दौरान केरल में इंडियन यूनियन मुस्लिम लीग (UML) से गठबंधन को लेकर राहुल ने कहा- मुस्लिम लीग पूरी तरह से सेक्युलर पार्टी है। विपक्ष एकजुट हो रहा है। पूरी खबर पढ़ें...
अमेरिका में राहुल फोन उठाकर बोले- हैलो मोदी जी:कहा- मेरा फोन टैप किया जा रहा
कांग्रेस लीडर राहुल गांधी 6 दिन के अमेरिका दौरे पर गए हैं। उन्होंने सिलिकॉन वैली में बुधवार को AI क्षेत्र में स्टार्ट-अप शुरू करने वाले कई बिजनेसमैन से मुलाकात की। इस दौरान पेगासस स्पाईवेयर पर चर्चा करते हुए राहुल ने कहा- मुझे पता है कि मेरा फोन टैप हो रहा है। इसके बाद उन्होंने अपना फोन उठाया और बोले- हैलो, मोदी जी। पूरी खबर पढ़ें...